كان ياما كان في عتيك الزمكان (من جان الرسيفر ب 5 دنانير ونص و من جان
>البعيرهمر و من جان الصمون ينباع فل)
>جان اكو حاتة اسمها سندرلا خوش حاتة اصيلة و علمودها غنة حسام الاغنية
>مال العكربة,,,
>
>المهم جان عدها مرت اب كلش خبيثة و جانت تشتغل وية الامريكان مترجمة و
>ابوها جان خطية يبيع قوايش مبردات حجم 1100 اب عكد النصارى و احيانا
>يبيع شخاط فلّ خوش ازلمة جان مال اول ... و جانو الكل سايكين على
>سندرلا خطية روحي سوي الجوزة مال مولد فصلت ,,,روحي اوكفي سرة عال
>غاز,,, روحي السهام العبيدي اشتري شحاطات ال خواتج (اللي همة جانو 3
>خوات بس من غير اب هم خبيثات للهامة ),,,روحي شلعي الشتايكر مال السطح
>و رجعية مرة لخ,,,روحي جيبي لفات فلافل مشي,,روحي بدلي الدهن مال
>المولدة الاقصى كامت أتفحّط ...و هاي خطية جانت كلش
>حبااابة و تروح ولا تفتح حلكها (بس من جواها جان التقسيم مشتغل)
>المهم,,,,,الى أن يوم من الايام جانت دا اصعد مي اب جليكان ابو ال 20
>(المي ضعيف و الماطور ما ايصعد لان ماكوكهرباء) لكت بالطرمة فانوس بس
>شنوو مزنجر و عتيك عبالك جان ابدوائر الدولة و اتحوسم جتي علية فركتة و
>جرررب كام يطلع دخان سندرلللا انرعصت و ازبهّلت و رجعت خطوتين للخلف
>بسبب المفاجأة حتة اصطمت بالدنكة(مع انه ما جان اكو دنكة) و كالت :هاي
>شنو العالم حتة هنا ايحركون زبل و تايرات؟؟؟شنو هال دخان هذا؟الدخان
>شوية شوية اتحول الى جني لابس دريس مال برشلونة و بوتين اديداس وسوار
>ذهب و حاط معطر freedom for men و كللها:-
>-شبيك لبيك عبدك بين ايديك انا الجني رامي من العرصات شتريدين اسويلج
>بس عال سريع لأان ماما دكتلي مسكول لازم ارجع –
>
>عمو جني اريد وطني 24 ساعة ممكن؟
>-ولج بابة هوة اني ساحب واير 5 امبير من مولد للفانوس اشون اجيبلج الج
>وطني 24 ساعة؟ شنو جني لو وزير الكهرباء؟
>-زين عمو عمو اريد قنينة مال غاز متروسة لأن امعوزين و كلش .....
>-ولج عمو شنو هال حجي؟ ولج انتي شكد فكرية.. اكو واحد يطلب من جني
>قنينة مال غاز؟ شايفتني رابط الفانوس عال حصان؟
>-عمو عمو لعد اشتكدر اتسويلي؟
>-باعي عمو انتي بعدج اصغيرة و محرومة و الامير راح ايسوي حفلة و ادري
>عائلتج راح اتروح شنو رايج لو اخليج اتروحين و تتونسين؟ احتمال اتطلعين
>اب صاية و صرماية لأن الشرقية هم دا اتصور هناك حفلة طاكة بابة.
>- زين اشون اروح عمو؟نفرات لو كيا؟
>-بابة معليج هسة غمضي عينج.... سندرلا غمضت عينها (و من الغريب يا
>جماعة انه اول ما غمضت عينها ما كامت اتشوف و هذا الشي محد لكالة تفسير
>لي هسة)و جررررب شافت سندرللا نفسها لابسة تنورة كصيرة و بدي و حذاء
>مفتوح يعني طلعت حااتة اللا مش ممكن (الجني زرك السهام العبيدي و طرق
>عال سريع ورقة و نص و جابلهيا لأن طلع لوكي مال حاتات عتيك) و كللها
>الحلفة اقصد الحفلة تخلص بال 8 و نص علمود منع التجول و كل هاي الهدوم
>راح توكع و الحذاء و الميك اب و كلشي راح يختفي اذا عبرت ال 8 و نص و
>احتمال تنلعسين بالطريق
>-حاضر عمو شكرااااااااااااااااااااااا(هاي شكرا الطويلة مال الزعاطيط)
>وصلت سندرللا البيت الامير جان امسوي حفلة لان طلع 77 بالسادس حيروح
>اهلية احتمال او طب بيطري بعد ما اعرف و الحفلة جان بيها نجود و سمراء
>و ساجدة عبيد(كلة هجع و عالكة) و سهام السبتي هم جانت موجودة و الامير
>شاد الرباط علة راسة و امقندل و صاير طلي و ردح لليافوخ و فجأة الامير
>صاد سندرللا و عجبتة و كابلها جتف ساعتين و ساندرللا نست روحها و نست
>الكراب و السراوات و البهذلة و
>نزلت ردح الى ان صارت 8 و نص ......اللهّّّّ!!!!! انلاصت اتذكرت الوصية
>مال رامي الجني و كالت لازم اشطح و ركضتلك عال سريع جنها برزلة هس توها
>امجفتة و الامير وراها:
>-وج تعاااي شبيج اتخبلتي؟مو دا احاجيج ؟؟؟ وين امولية ؟؟؟ فضيلة(هلكد
>ما سكران نسة اسمها)المهم ركضت سندرللا و جررب وكع الحذاء مالتها بلا
>ما تدري جان الامير ايشيل الحذاء و لزمة و ضل صافن عال عالم اللي
>انتبهو عال لقطة و كامو ايباوعون علية الامير بقة شايل الحذاء ومصدوم و
>صورة سندرللا الحلوة اببالة,,, الحفلة اتوقفت طبعا و العالم سكتت من
>المفاجأة جان ايباوع الامير عال العالم ..صنطة.......و كال للناس :
>
>
>
>
>
>
>
>
>
>
>
>الشركة العامة للصناعات الجلدية:
>
>فخر الصناعة الوطنية العراقية خبرة و تميز في مجال المصنوعات الجلدية
>من الأحذية و الحقائب بأرقى المواد الاولية الفرع الرئيسي :الكرادة قرب
>جسر ابو الطابقين